**Rhif 339 - Beirniadaeth Rhyddiaith Blwyddyn 2: Amser Te**

**Beirniad: Elinor Wyn Reynolds**

Amser te yw un o fy hoff adegau i o’r dydd. Ac felly mi oedd cael cyfle i feirniadu cystadleuaeth rhyddiaith blwyddyn 2 yn brofiad bendigedig achos ‘Amser Te’ oedd y testun. Wel, ardderchog! Daeth 30 o geisiadau o law o bob cwr o Gymru ac mi ges i wledd (ahem). Felly dyma fi’n bwrw iddi i chi hefyd flasu ychydig o’r wledd honno.

Yn sawl un o’r straeon mae’n bedwar o’r gloch, achos wrth gwrs, pedwar o’r gloch yw amser perffaith i gael te, ynte? Mae sawl un o’r cystadleuwyr yn cael te gyda’u teulu, ac mae hynny’n beth braf. Mae sawl antur yn digwydd ar hyd y ffordd i nifer o’r awduron ifanc: angenfilod, ogofâu, hufen iâ, gwallt pinc, drysau pinc, draenogod, dreigiau a chyrri, enfys a phyjamas, defaid, gwartheg a bwyd fflat, gwestai a gwersylla ... ac yna mae te ar y diwedd. Hwre!

Ga i ddweud, da iawn i BAWB wnaeth gystadlu, mi gawsoch chi hwyl arni ac mi ges i fwy o hwyl fyth yn darllen eich gwaith chi. Daliwch ati i ysgrifennu straeon achos pan fyddwch chi wedi tyfu’n fawr, fe gewch chi ysgrifennu straeon i blantos Cymru.

Hoffwn sôn yn benodol am rai oedd yn sefyll allan. Stori giwt ‘Y gath binc’ [21105596] am Tara Bethan yn dod i de ac yn canu am ei swper. Stori ddifyr gan Beca [22118372] am Greis a’i mam-gu dlawd sydd byth â digon o fwyd ond sy’n cael crochan hud gan asyn ac mae pob dim yn newid. Stori annwyl Annes Euros [22114297] am Alun yr Arth sy’n hynod brysur yn tacluso’r tŷ hyd nes bod holl gymeriadau teledu Cymraeg yn penderfynu paratoi te arbennig iddo am ei holl waith caled. Hefyd stori fer ond effeithiol ‘Mr Bean’ [21101931] oedd yn sôn am amser te hyfryd a ‘Fi yn frenin ar bopeth’ yna mae’r tebot yn torri. O na! Stori gryno a thrawiadol ‘Roc’ [221333885] am gadno llwglyd sy’n ceisio bwyta anifeiliaid y goedwig i de ond mae pob un yn dianc oddi wrtho, druan. Da iawn chi am ysgrifennu straeon mor dda.

Mae tri sy’n dod i’r brig. Wy am sôn amdanyn nhw’n unigol.

Dwi am sôn am ‘Pwyll’ [221200035] gyntaf a stori annwyl am Sara a’i brawd mawr Iwan, sy’n dipyn o niwsans. Mae’r ddeialog yn tasgu oddi ar y dudalen yn y stori hon, mae mor fyw, yn union fel mae pobl yn siarad. Mae Sara’n dianc rhag ei brawd mawr, sy’n gwneud hwyl am ei phen gyda’i ffrindiau y ‘bechgyn ych-a-fi’, ac mae hi’n casglu ei thedis at ei gilydd i gael te parti yn ei llofft ar ei phen ei hun. Buasai’n well gan Sara petasai ganddi ddim brawd o gwbl. Druan. Ond ar ôl i ffrindiau Iwan adael, mae yntau’n dod i’w llofft ac mae’n fachgen gwahanol. Caiff y ddau amser wrth eu boddau’n cael te, canu ‘Yma o Hyd’ a chael hwyl. Mae Sara’n falch fod ganddi frawd wedi’r cwbwl. Doedd dim anturiaethau anhygoel yn y stori hon, ond does dim rhaid i stori fod yn llawn digwyddiadau gwallgo i fod yn un dda, ac mi oedd hon yn stori dda. Mae’r iaith yn y stori hon yn arbennig, yn naturiol ac yn llifo fel te o debot. Da iawn ‘Pwyll’.

Y nesaf sy’n dod i’r brig yw Anni Collins [22120383] gyda’i stori ddoniol am Siwan sy’n casáu amser te am fod Mam bob tro’n dewis amser anghyfleus i’w galw at y bwrdd (yn union pan mae ei hoff raglen ar y teledu). Ond y noson honno, mae Mam wedi paratoi sbageti bolonês, ac mae sbageti bolonês Mam wastad yn ffiaidd, mae’n blasu fel ‘malwod wedi berwi neu froga mawr gwyrdd wedi ei sgramblo’ ... ych-a-fi ... Mae Siwan yn defnyddio hud a lledrith ar Mam i’w rhewi ac yna’n trefnu pethau fel bod Morris y ci yn bwyta’r bwyd ofnadwy cyn dadrewi Mam. Mae’r cynllun yn un cyfrwys ond mae’n gweithio. Daw Dad adre mewn pryd i weld Mam yn dwrdio’r ci ac yn ymddiheuro i Siwan am y diffyg bwyd. Mae Dad yn cynnig archebu pitsa ac yn sydyn mae’r amser te gwaetha yn troi i fod yn amser te gorau erioed. Ac mae hi mewn pryd i fynd ’nôl i wylio’r teledu! Hoffais y dyfeisgarwch yn y stori hon a’r hiwmor hefyd. Mae’r iaith yn dda yn y stori hon. Da iawn Anni Collins.

Y nesaf yw ‘Cariad’ [22119631] sy’n adrodd stori wych am Sali a’i brawd sy’n mynd bob dydd i gael te gyda’u nain, a bod Nain yn un i godi calon bob tro, yn berson go arbennig a wastad yn paratoi y te mwyaf godidog ar gyfer Sali bob dydd. Mae’r awdur yn disgrifio’r arlwy, methais gredu fy llygaid gan mor wych oedd y disgrifiadau anhygoel: ‘Cacennau bach tlws, crempogau fflwfflyd, ysgafn fel pluen, macarŵns melys melfed, tŵr treiffl trwchus, cawl siocled ansbaradigaethus hefo malws melys meddal fel cymylau yn yr awyr las.’ Sut oedd Nain yn creu’r fath ddanteithion? Roeddwn i bron â llewygu gan mor hynod oedd y disgrifiad. Un diwrnod, mae Sali’n cyrraedd tŷ Nain yn gynnar, does dim golwg ohoni, mae’n mynd mewn i’r tŷ ac yn darganfod drws cudd, mae’n ei wthio’n agored ac yno mae Nain yn sefyll dros grochan berw yn creu swynion i de. Mae Nain yn troi a gweld Sali, mae’n gwenu ac yn ei gwahodd hi mewn i ganol y lledrith. Mae’n siŵr ymhen amser y daw Sali’n wrach amser te go lew. Hoffais y dychymyg yn y stori hon, hoffais y te a hoffais y ffaith fod Nain am ddysgu cyfrinachau i’w hwyres ac mi oedd y disgrifiadau’n tynnu dŵr o’r dannedd ac yn darllen yn rhwydd a difyr. Da iawn ‘Cariad’.

Roedd y tair stori yma’n ardderchog ac roedd hi’n anodd, anodd dewis pa un ddylai ennill ond dwi’n meddwl mai stori ‘Cariad’ sy’n ennill o drwch blewyn am ei bod yn disgrifio’r bwrdd te mwyaf godidog, bod cyfrinach Nain yn un mor wych a bod y stori’n un sy’n gweithio’n dda o’i dechrau i’w diwedd. Daw Anni Collins yn ail gyda’i stori am sbageti bolonês ffiaidd Mam a sut wnaeth Siwan osgoi ei fwyta – roedd yr hiwmor yn gwneud i mi wenu. Yn drydydd mae ‘Pwyll’ gyda’i stori annwyl am frawd a chwaer yn cwmpo mas ac yna’n cymodi eto, roedd gan y stori ddeialog hynod gredadwy. Mae’r tri ohonoch chi’n awduron penigamp, rydych chi’n medru dweud stori’n dda ac yn cadw diddordeb y darllenydd. Llongyfarchiadau a daliwch ati wir!

1. Nel Spanswick [22119631]
2. Anni Collins [22120380]
3. Beca Davies [22120035]